钦定古今图书集成/明伦汇编/官常典/第679卷 > 裴谞
## 钦定古今图书集成/明伦汇编/官常典/第679卷 > 裴谞

按《唐书裴漼传》：“漼从祖弟宽。宽子谞，字士明，擢明经，
调河南参军事。性通绰，举止不苟，累迁京兆仓曹参
军。虢王巨表署襄邓营田判官。母丧，居东都。会史思
明乱，逃山谷间。思明故为宽将，德宽旧恩，且闻谞名，
遣捕骑迹获之，喜甚，呼为郎君，伪授御史中丞。贼残
杀宗室，谞阴缓之，全活者数百人。又尝疏贼虚实于”
朝，事泄，思明恨骂，危死而免。贼平，除太子中允，迁考
功郎中，数燕见奏事。代宗幸陕，谞徒步挟考功南曹
印赴行在，帝曰：“疾风知劲草果可信。”将用为御史中
丞。为元载沮却，故拜河东租庸盐铁使。时关辅旱，谞
入计，帝召至便殿，问：“榷酤利岁出内几何？”谞久不对。
帝复问曰：“臣有所思。”帝曰：“何邪？”谞曰：“臣自河东来，涉
三百里，而农人愁叹，谷菽未种，诚谓陛下轸念元元，
先访疾苦，而乃责臣以利。《孟子》曰：‘治国者仁义而已，
何以利为’？故未敢即对。”帝曰：“微公言，朕不闻此。”拜左
司郎中，数访政事。载忌之，出为虔州刺史，历饶、庐、亳
三州，除右金吾将军。德宗新即位，以刑名治天下，百
吏震服。时大行将蒇陵事禁屠杀，尚父郭子仪家奴
宰羊，谞列奏，帝谓不畏彊，御善之。或曰：“尚父有社稷
功，岂不为庇之？”谞笑曰：“非君所知。尚父方贵盛，上新
即位，必谓党附者众。今发其细过，以明不恃权耳。吾
上以尽事君之道，下以安大臣，不亦可乎？”时朝堂别
置三司，决庶狱，辩争者辄击登闻鼓。谞上疏曰：“谏鼓，
谤木之设，所以达幽枉，延直言。今诡猾之人，轻动天
听，争纤微，若然者，安用吏治乎？”帝然之，于是悉归有
司。谞恶法吏舞文，或挟宿怨为重轻，因献《狱官箴》以
讽。坐所善诛，贬阆州司马。俄召为太子右庶子，进兵
部侍郎，至河南尹、东都副留守。凡五世为河南谞，视
事未尝敢当正处。以宽厚和易为治，不鞫人以赃。卒，
年七十五，赠礼部尚书。